范成大
次韵知府王仲行尚书鹿鸣燕古风
昔人重远行，供账饯出祖。
矧今燕嘉宾，宜有赠行语。
府公文章公，青紫拾芥取。
联翩二百言，字字劝稽古。
戒之书鱼蠹，勉以云鹏举。
作霖要实用，洗兵嫌不武。
诸生承意气，脱迹蜕农圃。
明年一声雷，幽蛰起平楚。
班行入鵷鹭，榜贴缀龙虎。
回头谢府公，公言非漫与。
府公亦庙廊，来莅琼林俎。
千载吴趋行，愁绝白紵舞。
我闻有此作，病卧嗟未睹。
今晨梅驿动，副墨到衡宇。
调高瑟音希，芒寒剑光吐。
谁云鹿鸣废，正赖广微补。
当年群玉会，方驾肃飙羽。
倡酬久寂莫，邂逅相劳苦。
世故万浮云，交情一旧雨。
谁当将诗坛，君实东道主。